KIRJALLINEN KYSYMYS E-1937/98

esittäjä(t): Cristiana Muscardini (NI) komissiolle

(18. kesäkuuta 1998)

Aihe: DCS 1800 -tekniikka ja monopolistinen toiminta

Viittaan seuraaviin seikkoihin:

1. maaliskuuta 1998 annettu hallituksen päätös, jossa asetetaan rajoitus yrityksille, jotka toimivat matkaviestinnän alalla DCS 1800 -tekniikkaa käyttäen. 20. huhtikuuta 1998 annetut kolme päätöstä, joilla annetaan kolmelle toimijalle lupa käyttää kokeiluluontoisesti DCS 1800 -tekniikkaa. Näistä kahdella, Omnitel Pronto Italialla ja Telecom Italia Mobilella, on 900 megahertsin gsm-toimintaan oikeuttava toimilupa.

Kilpailua ja markkinoita valvovan viranomaisen arviossa, joka on julkaistu tiedotteessa N:o 154 toukokuussa 1998 Italian hallituksen katsotaan toimineen tavalla, jota ei voi perustella, sekä esittäneen toimintansa tueksi olemattomia syitä, koska käytettävissä olevista taajuuksista ei ole puutetta. Direktiivin 96/2/EY(1) osaksi kansallista lainsäädäntöä saattavassa, 1. heinäkuuta 1997 annetulla lailla N:o 189 säädetään, että yksittäisiä toimilupia on myönnettävä useille toimijoille, ei ainoastaan yhdelle.

Vaikka Italian liikenneministeriö piti käytettävissä olevia taajuuskaistoja DCS 1800 -tekniikan käyttöä varten riittämättöminä, se antoi niistä osan kokeilukäyttöön matkaviestintäalalla jo toimiville yrityksille eikä uusille toimijoille.

Komissiolta pyydetään vastausta seuraaviin kysymyksiin:

1. Onko komissio pyytänyt ja saanut Italian hallitukselta selityksen tällaisesta toiminnasta?

2. Eikö komissio pidä tällaista toimintaa Euroopan unionin kansalaisten etujen vastaisena sen vuoksi, että DCS 1800 -tekniikan alalle on syntymässä uusi monopoli?

3. Eikö tällaisesta toiminnasta ole aiheutunut tai aiheudu lähitulevaisuudessa vahinkoa jäsenvaltioiden yrityksille, joilta estetään pääsy Italian matkaviestintämarkkinoille?

Komission jäsenen Karel Van Miertinkomission puolesta antama vastaus

(15. heinäkuuta 1998)

Tietyt jäsenvaltiot (kuten Yhdistynyt kuningaskunta tai Saksa) ovat päättäneet olla myöntämättä 1800-taajuuksia GSM 900 -matkaviestinstandardia käyttäville operaattoreille ja myöntää useita toimilupia DCS 1800 -tekniikkaa hyödyntävien palvelujen tarjoamiseen. Tämän jälkeen on voitu havaita tiettyä lähentymistä ja operaattorit ovat yhä kiinnostuneempia yhdistettyjen GSM 900- ja DCS 1800 -palvelujen tarjoamisesta. Direktiivin 90/388/ETY muuttamisesta matkaviestinnän ja henkilökohtaisen viestinnän osalta 16 päivänä tammikuuta 1996 annetun komission direktiivin 96/2/EY 2 artiklan 3 kohdassa otetaan tämä kehitys huomioon ja kehotetaan jäsenvaltioita olemaan rajoittamatta matkaviestintekniikoiden tai -järjestelmien yhdistämistä (kuten GSM 900 ja DCS 1800), erityisesti jos monistandardilaitteisto on käytettävissä, kuten nykyisin on. Direktiivin 96/2/EY 2 artiklan 4 kohdassa muistutetaan myös, että koska vaarana on markkinoilla jo toimivien operaattoreiden määräävän aseman vahvistaminen markkinoille mahdollisesti tulevien operaattoreiden kustannuksella, jäsenvaltioiden on toteutettava tarvittaessa toimenpiteitä tehokkaan kilpailun varmistamiseksi. Italian hallitus on vahvistanut komissiolle, että huolimatta 1800-taajuuksien myöntämisestä GSM-operaattoreille, toukokuusta 1998 alkaen uudelle matkapuhelinoperaattorille voidaan vielä osoittaa riittävästi 1800-taajuuksia, jotta se voi kehittää tehokkaasti palvelujaan. Hallituksen mukaan marraskuussa 1998 vapautetaan lisää taajuuksia, jotka mahdollistavat neljännen toimiluvan myöntämisen matkapuhelinoperaattorille. Lisäksi Italian hallitus on vahvistanut, että se myöntää GSM 900 -taajuuksia kaupunkialueiden ulkopuolella yhdelle uudelle operaattorille, joka valittiin 9. kesäkuuta 1998. Tämä uusi operaattori voi tarjota myös yhdistettyjä palveluja.

Italiassa 9. kesäkuuta 1998 valittu matkapuhelinoperaattori ei pääse monopoliasemaan, jos Telecom Italia Mobile (TIM) pystyy tarjoamaan samanlaisia palveluja kuusi kuukautta sen jälkeen kun uudelle operaattorille on myönnetty toimilupa. Lisäksi myös Omnitel Pronto Italialla (OPI) on lupa tällaisten palvelujen tarjoamiseen. Komissio seuraa luonnollisesti jatkossakin kehitystä menettelyssä, jossa mahdollisesti myönnetään neljäs matkapuhelintoimilupa.

Operaattorien määrän rajoittaminen matkaviestintämarkkinoilla ja jäsenvaltioiden operaattoreiden investoinneille siitä muodostuneet esteet aiheutuvat saatavilla olevien taajuuksien vähäisyydestä, eivätkä Italian hallituksesta. Näin ollen kysymys ei ole perustamissopimuksen määräysten rikkomisesta.

(1) EYVL L 20, 26.1.1996, s. 59.